b"\n_START_ARTICLE_\nJulia Roberts\n_START_SECTION_\nZgodnje \xc5\xbeivljenje in dru\xc5\xbeina\n_START_PARAGRAPH_\nJulia Fiona Roberts se je rodila v bolni\xc5\xa1nici Crawford Long (zdaj univerzitetna bolni\xc5\xa1nica Emory Midtown) v Atlanti, Georgia Betty Lou (rojena Bredemus) in Walterja Gradyja Robertsa. Ima angle\xc5\xa1ke, \xc5\xa1kotske, irske, vali\xc5\xbeanske, nem\xc5\xa1ke in \xc5\xa1vedske korenine. Njeni star\xc5\xa1i so bili Katoli\xc4\x8dani in Baptisti, a vzgojili so jo katoli\xc5\xa1ko. Tudi njen starej\xc5\xa1i brat Eric (s katerim do leta 2004 ni imela stikov), starej\xc5\xa1a sestra Lisa in ne\xc4\x8dakinja Emma (Ericova h\xc4\x8di) so igralci. Star\xc5\xa1a Julie Roberts, ob\xc4\x8dasna igralca in scenarista, sta se spoznala med nastopanjem v neki gledali\xc5\xa1ki igri in kasneje sta skupaj ustanovila zdru\xc5\xbeenje atlantskih igralcev in scenaristov v Atlanti, Georgia. Ko je bila njena mama nose\xc4\x8da z njo, je z mo\xc5\xbeem vodila igralsko \xc5\xa1olo za otroke v Decaturju, Georgia. Takrat so se tam \xc5\xa1olali vsi otroci Martina Luthra Kinga, ml. in Corette Scott King. V zahvalo za vse, kar je par naredil za njune otroke, je ga. King pla\xc4\x8dala bolni\xc5\xa1ni\xc4\x8dni ra\xc4\x8dun ob rojstvu Julie Roberts._NEWLINE_Leta 1971 je Betty Lou Roberts vlo\xc5\xbeila zahtevo za lo\xc4\x8ditev in zgodaj leta 1972 se je lo\xc4\x8ditev finalizirala. Julia Roberts se je skupaj z mamo in sestro preselila v Smyrno, Georgia, kjer se je \xc5\xa1olala na osnovni \xc5\xa1oli Fitzhugha Leeja, srednji \xc5\xa1oli Griffin in srednji \xc5\xa1oli Campbell. Njena mama se je nato poro\xc4\x8dila z Michaelom Motesom in leta 1976 sta dobila h\xc4\x8derko Nancy. Ko je bila Julia Roberts stara deset let, je njen o\xc4\x8de umrl zaradi raka._NEWLINE_V \xc5\xa1oli je Julia Roberts igrala na klarinet v glasbeni skupini. Kot otrok si je \xc5\xbeelela postati veterinarka. Potem, ko je kon\xc4\x8dala s \xc5\xa1olanjem na srednji \xc5\xa1oli Campbell, je od\xc5\xa1la v New York, kjer se je pridru\xc5\xbeila svojemu bratu in sestri v igralskem poslu. Tam je podpisala pogodbo z manekensko agencijo Clack in se vpisala v u\xc4\x8dne ure igranja. Na za\xc4\x8detku je \xc5\xbeelela kot svoje umetni\xc5\xa1ko ime uporabljati ime \xc2\xbbJulie Roberts\xc2\xab, vendar se je nazadnje odlo\xc4\x8dila za uporabo imena \xc2\xbbJulia Roberts\xc2\xab, saj je bila v Screen Actors Guild \xc5\xbee vpisana igralka z imenom Julie Roberts. Njena ne\xc4\x8dakinja Emma Roberts, ki jo je v\xc4\x8dasih vodila na snemanja svojih filmov, se je pridru\xc5\xbeila svojemu o\xc4\x8detu in tetama v igralskem poslu.\n_START_SECTION_\n1986\xe2\x80\x931989: Za\xc4\x8detek in preboj\n_START_PARAGRAPH_\nJulia Roberts se je prvi\xc4\x8d pojavila v pomembnej\xc5\xa1em filmskem projektu leta 1988, ko je posnela film Satisfaction. Film je iz\xc5\xa1el 12. februarja 1988. \xc5\xbde pred tem je poleg svojega brata Erica zaigrala manj\xc5\xa1o vlogo v filmu Blood Red (v filmu je imela samo dve besedi dialoga), ki so ga posneli leta 1987 in izdali leta 1989. Na televiziji se je prvi\xc4\x8d pojavila poleg Dennisa Farine kot mladoletna \xc5\xbertev posilstva v televizijski seriji Crime Story, natan\xc4\x8dneje v epizodi z naslovom \xc2\xbbThe Survivor\xc2\xab, izdani 13. februarja 1987. Njen prvi kriti\xc4\x8dno uspe\xc5\xa1en film je bil film Misti\xc4\x8dna pizza, izdan leta 1988; istega leta je bila vklju\xc4\x8dena v zadnjo epizodo \xc4\x8detrte serije z naslovom Miami Vice. Naslednjega leta je zaigrala mlado nevesto s sladkorno boleznijo v filmu Jeklene magnolije in zanjo prejela svoj prvi zlati globus v kategoriji za \xc2\xbbnajbolj\xc5\xa1o stransko igralko - Film\xc2\xab\xc2\xa0ter prvo nominacijo za oskarja v kategoriji za \xc2\xbbnajbolj\xc5\xa1o stransko igralko.\xc2\xab\n_START_SECTION_\n1990\xe2\x80\x932000: \xc4\x8cedno dekle in Moj biv\xc5\xa1i se poro\xc4\x8di\n_START_PARAGRAPH_\nJulia Roberts je ob\xc4\x8dinstvu postala znana potem, ko je poleg Richarda Gerea zaigrala v filmu \xc4\x8cedno dekle (1990). Vlogo je dobila potem, ko so odstopile Michelle Pfeiffer, Molly Ringwald, Meg Ryan, Jennifer Jason Leigh, Karen Allen in Daryl Hannah (njena soigralka iz filma Jeklene magnolije). Film sam je prejel pozitivne ocene s strani kritikov, pohvalili pa so tudi nastop Julie Roberts; Janet Maslin iz revije The New York Times je, na primer, napisala: \xc2\xbbGd\xc4\x8d. Roberts \xe2\x80\xa6 nas popolnoma preseneti in zaradi tega nastopa bo postala velika zvezda.\xc2\xab Za svoj nastop v tem filmu je bila drugi\xc4\x8d nominirana za oskarja, tokrat v kategoriji za \xc2\xbbnajbolj\xc5\xa1o stransko igralko\xc2\xab\xc2\xa0ter prejela svoj drugi zlati globus, tokrat v kategoriji za \xc2\xbbnajbolj\xc5\xa1o igralko - Glasbeni film ali komedija\xc2\xab. Njen naslednji finan\xc4\x8dno uspe\xc5\xa1en film, triler z naslovom Sleeping with the Enemy, je iz\xc5\xa1el leta 1991. V filmu je zaigrala pretepeno \xc5\xbeeno, ki pobegne svojemu dementnemu mo\xc5\xbeu, ki ga je zaigral Patrick Bergin, in za\xc4\x8dne z novim \xc5\xbeivljenjem v Iowi. \xc5\xa0e istega leta je zaigrala zvon\xc4\x8dico v filmu Stevena Spielberga, Kapitan Kljuka ter medicinsko sestro v filmu Umreti mlad. Tem filmom je sledil dveletni premor, v katerem se je samo za kratek \xc4\x8das pojavila v filmu Roberta Altmana, The Player (1992). Zgodaj leta 1993 je revija People napisala \xc4\x8dlanek o njej, naslovljen kot \xc2\xbbKaj se je zgodilo z Julio Roberts?\xc2\xab\xc2\xa0(\xc2\xbbWhat Happened to Julia Roberts?\xc2\xab) Ponudili so ji vlogo Annie Reed v filmu Romanca v Seattlu (1993), vendar jo je zavrnila._NEWLINE_Leta 1993 je Denzela Washingtona poleg zaigrala v filmu The Pelican Brief, filmski upodobitvi romana Johna Grishama iz leta 1992. Poleg Liama Neesona je zaigrala v filmu Michael Collins (1996), leto poprej pa se je pojavila v trinajsti epizodi druge sezone (\xc2\xbbThe One After the Superbowl\xc2\xab) televizijske serije Prijatelji. Svoje prizore je posnela med 6. in 8. januarjem 1995. Takrat je bila v razmerju z enim izmed igralcev serije, Matthewom Perryjem in eden izmed gledalcev snemanja serije je kasneje o njunem poljubu v seriji dejal: \xc2\xbbJulia je pogledala Matta in dejala: 'Sem zelo vesela, da sva \xc4\x8dez vikend vadila.'\xc2\xab Ponudili so ji vlogo Lucy Eleanor Moderatz v filmu Ko si spal (1995), vendar jo je zavrnila._NEWLINE_V naslednjih letih je zaigrala v veliko finan\xc4\x8dno in kriti\xc4\x8dno neuspe\xc5\xa1nih filmih, kot je na primer film Mary Reilly (1996) Stephena Frearsa. Po teh neuspe\xc5\xa1nih filmih je leta 1997 zaigrala v komercialno uspe\xc5\xa1nem filmu, ki so ga hvalili tudi kritiki, Moj biv\xc5\xa1i se poro\xc4\x8di. Leta 1998 se je pojavila v seriji Sezamova ulica, kjer je poleg Elma (lik iz serije) pokazala svojo sposobnost za spreminjanje \xc4\x8dustev. Ponudili so ji vlogo Viole de Lesseps v filmu Zaljubljeni Shakespeare, a jo je zavrnila. Leta 1998 je zaigrala v kriti\xc4\x8dno neuspe\xc5\xa1nem filmu Z roko v roki ob Susan Sarandon. Nato je ob Hughu Grantu zaigrala v filmu Notting Hill (1999). Istega leta je zaigrala v filmu Pobegla nevesta, svojem drugem filmu z Richardom Gereom. Nato je poleg svojega takratnega fanta, Benjamina Bratta zaigrala v epizodi \xc2\xbbEmpire\xc2\xab\xc2\xa0serije Zakon in red. Za svoj nastop v tej televizijski seriji je prejela svojo prvo in zaenkrat edino nominacijo za emmyja.\n_START_SECTION_\n2001\xe2\x80\x932005: Oceanovih enajst in Oceanovih dvanajst\n_START_PARAGRAPH_\nLeta 2001 je Julia Roberts prejela oskarja za svojo upodobitev Erin Brockovich, \xc5\xbeenske, ki je pomagala pri uspe\xc5\xa1ni to\xc5\xbebi proti podjetju Pacific Gas & Electric, v istoimenskem filmu, izdanem leta 2000. Med podeljevanjem nagrade za \xc2\xbbnajbolj\xc5\xa1ega igralca\xc2\xab\xc2\xa0Denzelu Washingtonu naslednjega leta se je po\xc5\xa1alila, da je vesela, ker Toma Contija ni tam. Omenila je tudi dirigenta in skladatelja Billa Contija, ki je sodeloval pri ustvarjanju glasbe za podelitev oskarjev in je posku\xc5\xa1al prej\xc5\xa1njega leta pospe\xc5\xa1iti njen govor ob prejemu oskarja. Leta 2001 je ob Bradu Pittu, Georgeu Clooneyju, Mattu Damonu in Andyju Garc\xc3\xadi zaigrala v filmu Oceanovih enajst Stevena Soderbergha, s katerim je sodelovala \xc5\xbee pri snemanju filma Erin Brockovich. Z re\xc5\xbeiserjem je nato sodelovala \xc5\xa1e dvakrat, leta 2002 in 2004. Istega leta je poleg svojega dolgoletnega prijatelja in soigralca iz filma Oceanovih enajst, Brada Pitta zaigrala v gangsterski komediji Mehikanka. Poleg Billyja Crystala in Catherine Zeta-Jones je zaigrala \xc5\xa1e v filmu Joeja Rotha, Ameri\xc5\xa1ka ljubljenca. Film kljub slavni igralski zasedbi ni bil ne komercialno ne kriti\xc4\x8dno uspe\xc5\xa1en. Naslednjega leta, leta 2002 je zaigrala v dveh filmih. Prvega, Full Frontal, je re\xc5\xbeiral Steven Soderbergh, s katerim je sodelovala \xc5\xbee tretji\xc4\x8d. Pri drugem, Izpovedi nevarnega uma, pa je zaigrala poleg Drew Barrymore, Sama Rockwella in svojega soigralca iz filma Oceanovih enajst, Georgea Clooneyja._NEWLINE_Leta 2003 je Julia Roberts posnela samo en film, film z naslovom Nasmeh Mona Lise. Poleg nje so v zgodbi o \xc5\xbeenskah v za\xc4\x8detku petdesetih let zaigrale \xc5\xa1e Kirsten Dunst, Julia Stiles, Maggie Gyllenhaal, Marcia Gay Harden in Ginnifer Goodwin. Film, ki ga je re\xc5\xbeiral Mike Newell, so izdali 19. decembra 2003 in je bil nominiran za zlati globus. Istega leta je upodobila Virginio Eyewitness v dveh epizodah (\xc2\xbbWhat Is Freedom?\xc2\xab\xc2\xa0in \xc2\xbbYearning to Breathe Free\xc2\xab) v prvi sezoni televizijske serije Freedom: A History Of Us. Naslednjega leta, leta 2004, je posnela \xc5\xa1e dva filma. Prvi film, naslovljen kot Oceanovih dvanajst: Ocean's Twelve, je bilo nadaljevanje filma Oceanovih enajst. To je bil zadnji film, ki ga je posnela s Stevenom Soderberghom. Film je bil finan\xc4\x8dno izredno uspe\xc5\xa1en, saj je zaslu\xc5\xbeil skoraj 363 milijonov $, od tega 125 milijonov $ samo v Zdru\xc5\xbeenih dr\xc5\xbeavah Amerike, kljub temu pa mu filmski kritiki niso dodelili pozitivnih ocen. Kljub dobremu zaslu\xc5\xbeku film \xc5\xa1e zdale\xc4\x8d ni zaslu\xc5\xbeil toliko kot njegov predhodnik. V drugem filmu, romanti\xc4\x8dni drami Bli\xc5\xbenji odnosi, ki ga je re\xc5\xbeiral Mike Nichols, pa je zaigrala ob Natalie Portman, Judeu Lawu in Cliveu Owenu. Oba filma sta iz\xc5\xa1la decembra 2004. Kljub temu, da je bil film Bli\xc5\xbenji odnosi nominiran in je prejel veliko pomembnej\xc5\xa1ih nagrad (Natalie Portman in Clive Owens sta bila celo nominirana za oskarja in prejela zlati globus za najbolj\xc5\xa1a igralca v stranskih vlogah), Julia Roberts sama ni bila nominirana za nobeno pomembnej\xc5\xa1o nagrado; kljub temu je kot \xc4\x8dlanica igralske zasedbe prejela nagrado National Board of Review Award in bila nominirana za nagrado Broadcast Film Critics Association Award v kategoriji za \xc2\xbbnajbolj\xc5\xa1o igralsko zasedbo\xc2\xab._NEWLINE_Leta 2005 Julia Roberts ni zaigrala v nobenem filmu, pojavila pa se je v videospotu za pesem\xc2\xa0\xc2\xbbDreamgirl\xc2\xab\xc2\xa0glasbene skupine Dave Matthews Band. To je bil njen prvi videospot.\n_START_SECTION_\n2006 - danes: Jej, moli, ljubi in zdaj\xc5\xa1nji projekti\n_START_PARAGRAPH_\nLeta 2006 je Julia Roberts izdala dva filma, Huda mravljica in \xc4\x8cude\xc5\xbena mre\xc5\xbea. V obeh filmih je glas posodila animiranih filmih. V naslednjem filmu, Wilsonova vojna (2007), ki ga je re\xc5\xbeiral Mike Nichols, je zaigrala poleg Toma Hanksa in Philipa Seymourja Hoffmana. Film, ki je iz\xc5\xa1el 21. decembra 2007, je temeljil na knjigi CBS-jevega novinarja Georgea Crilea. Film Kresnice v vrtu (2008), v katerem je zaigrala ob Ryanu Reynoldsu in Willemu Dafoeu, je iz\xc5\xa1el februarja 2008 na berlinskem filmskem festivalu._NEWLINE_19. aprila 2006 je Julia Roberts zaigrala v svojem broadwayjskem prvencu; poleg Bradleyja Cooperja in Paula Rudda zaigrala je Nan v igri Richarda Greenberga, Three Days of Rain, ki so jo uprizarjali \xc5\xbee leta 1997. \xc4\x8ceprav je igra \xc5\xbee v prvem tednu prodala za 1 milijon $ in je v omejenem \xc4\x8dasu predvajanja u\xc5\xbeivala v velikem komercialnem uspehu, njenemu nastopu kritiki niso dodelili pozitivnih ocen. Novinar revije New York Times, Ben Brantly, jo je opisal kot \xc2\xbbvase zagledano (posebej v prvem aktu) [in] se ob svojem igranju posvetila samo dvema igralcema.\xc2\xab Kritiziral je tudi produkcijo \xc2\xbbGreenbergove elegantne igre\xc2\xab, saj naj bi bilo \xc2\xbbskoraj nemogo\xc4\x8de zaznati njegove umetni\xc5\xa1ke vrline pri tej leseni in razbiti interpretaciji, ki jo je re\xc5\xbeiral Joe Mantello.\xc2\xab Igra Three Days of Rain je prejela dve nominaciji za nagrado tony za odrsko urejanje. Leta 2009 je podjetje Lanc\xc3\xb4me oznanilo, da bo Julia Roberts postala globalna ambasadorka njihovega podjetja. Julia Roberts je poleg Clivea Owena zaigrala v komi\xc4\x8dnem trilerju Dvojna igra za katerega je bila sedmi\xc4\x8d nominirana za zlati globus. Leta 2010 je skupaj z Bradleyjem Cooperjem, svojim soigralcem iz gledali\xc5\xa1ke igre Three Days of Rain ter svojo ne\xc4\x8dakinjo Emmo zaigrala v filmu Valentinovo, naslednjega leta pa \xc5\xa1e v filmski upodobitvi romana Jej, moli, ljubi. Film Jej, moli, ljubi je postal njen v prvem tednu najbolje prodajani film od filma Ameri\xc5\xa1ka ljubljenca. Kasneje tistega leta je podpisala petletno pogodbo s podjetjem Lanc\xc3\xb4me, vredno 32 milijonov \xc2\xa3 (50 milijonov $) ter producirala svoj prvi film, v katerem ni tudi igrala, Jesus Henry Christ. Film se je premierno predvajal na filmskem festivalu Tribeca tistega leta. Leta 2011 je kot Mercedes Tainot zaigrala poleg Toma Hanksa, tudi re\xc5\xbeiserja filma, v romanti\xc4\x8dni komediji Larry Crowne. Film je na za\xc4\x8detku dobil izredno slabe ocene s strani filmskih kritikov (175 kritikov s spletne strani Rotten Tomatoes mu je dodelilo samo 35\xc2\xa0% pozitivnih ocen), vendar so komi\xc4\x8dni nastop Julie Roberts kljub temu v glavnem hvalili.\n_START_SECTION_\nFilmi American Girl\n_START_PARAGRAPH_\nJulia Roberts je posnela filmske razli\xc4\x8dice nekaterih knjig American Girl, ki jih je posnela skupaj s svojo sestro Liso. Knjige govorijo o prednajstni\xc5\xa1kih ameri\xc5\xa1kih dekletih v razli\xc4\x8dnih obdobjih, po njih pa so izdelali tudi razne produkte. Julia Roberts je zaenkrat po knjigah posnela \xc5\xa1tiri filme.\n_START_SECTION_\nRazmerja\n_START_PARAGRAPH_\nJulia Roberts naj bi imela romanti\xc4\x8dna razmerja z mnogimi slavnimi mo\xc5\xa1kimi, kot so Liam Neeson, Dylan McDermott, Kiefer Sutherland, Jason Patric, Lyle Lovett, Matthew Perry in Benjamin Bratt. Za kratek \xc4\x8das je bila zaro\xc4\x8dena z Dylanom McDermottom, svojim soigralcem iz filma Jeklene magnolije in po besedah re\xc5\xbeiserja Stevena Spielberga se je ob razhodu na snemanju filma Kapitan Kljuka soo\xc4\x8dala z raznimi mentalnimi te\xc5\xbeavami. Kieferja Sutherlanda je spoznala leta 1990 med snemanjem filma Flatliners. Avgusta tistega leta je par oznanil zaroko in 14. junija 1991 sta nameravala organizirati snemano poroko. Tri dni pred poroko je Julia Roberts razdrla zaroko. Nato je pri\xc4\x8dela z razmerjem s prijateljem Kieferja Sutherlanda, irskim igralcem Jasonom Patricom. 25. junija 1993 se je poro\xc4\x8dila s country pevcem Lyleom Lovettom. Poro\xc4\x8dila sta se v protestantski cerkvi sv. Jamesa v Marionu, Indiana, blizu prizori\xc5\xa1\xc4\x8da enega izmed koncertov, na katerih je nastopal. Marca 1995 se je par raz\xc5\xa1el in kmalu zatem sta se tudi uradno lo\xc4\x8dila._NEWLINE_Leta 1998 je Julia Roberts pri\xc4\x8dela hoditi z zvezdo serije Zakon in red, Benjaminom Brattom in 25. marca 2001 jo je spremljal na podelitvi oskarjev, kjer je dobila oskarja za najbolj\xc5\xa1o igralko. Tri mesece kasneje, junija 2001, sta oznanila, da nista ve\xc4\x8d skupaj. \xc2\xbbPri\xc5\xa1lo je do prijaznega in ne\xc5\xbenega konca,\xc2\xab\xc2\xa0je povedala._NEWLINE_Julia Roberts je svojega trenutnega mo\xc5\xbea, Daniela Moderja, spoznala na snemanju filma Mehikanka leta 2000, ko je \xc5\xa1e vedno hodila z Benjaminom Brattom. Takrat je bil Daniel Moder poro\xc4\x8den z Vero Steimberg Moder. Po malo ve\xc4\x8d kot letu dni je vlo\xc5\xbeil zahtevo za lo\xc4\x8ditev in ko je bila ta finalizirana, sta se z Julio Roberts 4. julija 2002 v Taosu, Nova Mehika. Skupaj imata tri otroke, dvoj\xc4\x8dka Hazel Patricio Moder in Phinnaeusa Walterja \xc2\xbbFinna\xc2\xab\xc2\xa0Moderja (rojena 28. novembra 2004), ter Henryja Daniela Moderja (rojen 18. junija 2007).\n_START_SECTION_\nVersko prepri\xc4\x8danje\n_START_PARAGRAPH_\nV intervjuju z revijo Elle leta 2010 je Julia Roberts omenila, da verjame in \xc5\xbeivi po na\xc4\x8delih hinduizma. Julia Roberts je predana Neemu Karoliju Babi (Maharaj-ji). Zaradi njegove podobe se je pri\xc4\x8dela zanimati za hinduizem.\n_START_SECTION_\nDobrodelna dela\n_START_PARAGRAPH_\nJulia Roberts je sodelovala z UNICEF-om in \xc5\xa1e mnogimi drugimi dobrodelnimi organizacijami. 10. maja 1995 je ob prihodu v Port-au-Prince dejala, da pri tovrstnih stvareh sodeluje zato, da \xc2\xbbizobra\xc5\xbeujem samo sebe.\xc2\xab Po njenem mnenju je po svetu preve\xc4\x8d rev\xc5\xa1\xc4\x8dine. \xc2\xbbMoje srce je po\xc4\x8dilo,\xc2\xab\xc2\xa0je dejala. Drugi UNICEF-ovi \xc4\x8dlani so upali, da bodo z njenim \xc5\xa1estdnevnim obiskom revnih dr\xc5\xbeav zbrali 10 milijonov $._NEWLINE_Leta 2000 je Julia Roberts govorila v ozadju dokumentarnega filma Silent Angels o sindromu Rett, nevrolo\xc5\xa1ki motnji \xc5\xbeiv\xc4\x8dnega sistema, ki so ga posneli v Los Angelesu, Baltimoreu in New Yorku. Z dobi\xc4\x8dkom dokumentarnega filma so nameravali pove\xc4\x8dati ozave\xc5\xa1\xc4\x8denost o tej bolezni. Julija 2006 je podjetje Earth Biofuels oznanilo, da je Julia Roberts postala njihova nova govornica in \xc5\xa1e isti mesec je ustanovila lastno podjetje, Advisory Board, s katerim je promovirala uporabo_NEWLINE_obnovljivih goriv."